13.		Návrh na zvýšenie výživného
			(§ 78 Zákona o rodine)
Okresnému súdu
Rimavská Sobota
V Rimavskej Sobote dňa 1. februára 2022
Návrh matky na zvýšenie výživného k maloletému dieťaťu
otec:	Ján Novák, nar. 17. 2. 1972, bytom Novohradská 2, Hnúšťa, štátne občianstvo SR, tel.: 0900 741 852, zamestnaný v Exportimport, s.r.o., Kalvínska 1, Rimavské Brezovo, IČO: 12 345 678
matka:	Daniela Nováková, nar. 10. 3. 1976, bytom Horehronská 1, Hnúšťa, štátne občianstvo SR, zamestnaná v obchodnej spoločnosti Obchodný reťazec, v. o. s. ako predavačka, tel: 0900 214 658, e-mail: daniela.novakova@xyz.sk
maloleté dieťa:	Kristína Nováková, nar. 1. 3. 2009, bytom u matky, štátne občianstvo SR
I.
Moje manželstvo s otcom maloletej bolo rozvedené rozsudkom Okresného súdu Rimavská Sobota, č. k. 18P/123/2019-58 zo dňa 14. 2. 2019, ktorý nadobudol právoplatnosť dňa 24. 2. 2019. Týmto rozsudkom bola maloletá zverená do mojej osobnej starostlivosti a otec bol zaviazaný platiť na maloletú výživné vo výške 60 € mesačne. Súd pri určovaní výšky vyživovacej povinnosti vychádzal z príjmu otca, ktorý u jeho vtedajšieho zamestnávateľa Exportimport, s.r.o., Kalvínska 1, Rimavské Brezovo, IČO: 12 345 678 predstavoval v čase rozhodovania súdu sumu 600 € mesačne.
Dôkazy:
–	Spis Okresného súdu Rimavská Sobota sp. zn. 18P/123/2019
II.
Maloletá dcéra od 1. 9. 2021 nastúpila na štúdium na Obchodnej akadémii v Hnúšti, pričom sa podstatne zvýšili náklady na jej štúdium, keďže navštevuje jazykovú triedu, kde je potrebné zakúpiť učebnice, slovníky a cvičebnice v hodnote 100 €. Taktiež sa podstatne zvýšili z dôvodu jej fyzického rasu náklady na ošatenie a hygienické potreby. V škole si platí stravné vo výške 50 € mesačne, mesačný cestovný lístok ju stojí 30 € mesačne. Vo voľnom čase sa zúčastňuje kurzov anglického jazyka na súkromnej škole Cambridge College, kde semester štúdia stojí 200 €.
Podľa mojich vedomostí sa od posledného rozhodnutia o výživnom podstatne zmenil aj príjem otca maloletej, ktorý v zamestnaní postúpil na miesto vedúceho odbytového oddelenia a jeho mesačný príjem predstavuje minimálne 1 000 €. 
Dôkazy:
–	Výsluch účastníkov
–	Potvrdenie o návšteve školy
–	Poštové poukážky o zaplatení stravného
–	Potvrdenie o zaplatení cestovného
–	Potvrdenie zamestnávateľa o výške príjmu otca
III.
Z dôvodu, že od poslednej úpravy výživného došlo k zásadnej zmene pomerov na strane maloletej ako aj na strane otca, navrhujem, aby súd vydal tento
rozsudok:
Rozsudok Okresného súdu Rimavská Sobota, č. k. 18P/123/2019-58 zo dňa 14. 2. 2019 v časti o určení vyživovacej povinnosti otca sa mení tak, že otec maloletej je povinný platiť maloletej Kristíne Novákovej, nar. 1. 3. 2004, bytom u matky výživné vo výške 200 € mesačne, počnúc dňom 1. 9. 2021, vždy do dvadsiateho dňa v mesiaci vopred do rúk matky.
Nedoplatok na výživnom za obdobie od 1. 9. 2021 do rozhodnutia súdu je otec povinný platiť v mesačných splátkach, ktorých výšku určí súd, a to spolu s bežným výživným.
Žiaden z účastníkov nemá právo na náhradu trov konania.
Daniela Nováková
Poznámky k vzoru
Dohody a súdne rozhodnutia o výživnom možno zmeniť, ak sa zmenia pomery. K zmene pomerov môže dôjsť jednak na strane oprávneného - v tomto prípade maloletého dieťaťa, a to v dôsledku jeho fyzického vyspievania, ako i v súvislosti s prípravou na ďalšie povolanie, čím nepochybne dochádza k zvyšovaniu nákladov na zabezpečenie základných potrieb, ale i na strane povinného – v tomto prípade rodiča v dôsledku zvýšenia, resp. odôvodneného zníženia jeho príjmu, zvýšenia počtu vyživovacích povinností atď. 
Povinnosťou súdu rozhodujúceho o zmene pôvodného rozhodnutia je vždy skúmať zmenu pomerov, ktorá nastala medzi účastníkmi od pôvodného rozhodnutia. Neprislúcha mu v žiadnom prípade hodnotiť, či pôvodne určené výživné bolo primerané, lebo v takomto prípade by dochádzalo k neprípustnej reparácii pôvodného, už právoplatného rozhodnutia. (Citované z rozsudku Krajského súdu v Žiline z 31. marca 2008, sp. zn. 9CoP/13/2008). 
Okrem výživného pre maloleté dieťa je zmena alebo zrušenie výživného možné len na návrh.
Pri určovaní výživného za minulé obdobie súd zisťuje, aké boli konkrétne schopnosti, možnosti, zárobkové pomery povinného, potreby dieťaťa, prihliada na už poskytnuté plnenia, poskytovanie bývania, osobnej starostlivosti a hodnotí aj ďalšie zákonné kritériá. Zákonná podmienka existencie dôvodov hodných osobitného zreteľa pre spätné priznanie výživného vyplýva okrem iného zo snahy o zamedzenie špekulácií a zneužívania možnosti priznávať výživné pre maloleté dieťa. Sprísňujúca úprava od oprávnených vyžaduje zodpovedný a včasný prístup k riešeniu tejto otázky, t. j. aby návrh na určenie výživného podávali bez zbytočného odkladu pri naplnení zákonných podmienok. Pokiaľ však z určitých dôvodov, ktoré možno posúdiť ako výnimočné, účastníci žiadajú o určenie výživného s časovým odstupom a v ich konaní nemožno vidieť snahu o zneužívanie tohto inštitútu, súd môže výživné priznať aj spätne. Dôvody hodné osobitného zreteľa bude treba posúdiť podľa konkrétnych okolností prípadu (pozri uznesenie Ústavného súdu SR z 28. marca 2018, sp. zn. I. ÚS 99/2018).
Podľa najnovšej judikatúry musí súd pri určovaní výživného pre maloleté deti prihliadať aj na štátne sociálne dávky. Pozri uznesenie Najvyššieho súdu SR z 19. marca 2018, sp. zn. 3 Cdo 88/2017, v ktorom sa konštatuje, že prídavok na dieťa je štátna sociálna dávka, ktorou štát prispieva rodičovi či inej oprávnenej osobe na výchovu a výživu nezaopatreného dieťaťa. I keď povinnosť prispievať na výživu maloletých majú predovšetkým rodičia a vyplácanie prídavkov na deti nenahradzuje plnenie tejto povinnosti, predsa len (aj úradmi alebo inštitúciami iných štátov) vyplácané rodinné prídavky (rodinné dávky, vyrovnávacie dávky alebo ich doplatok) môžu sčasti uhradiť odôvodnené potreby maloletého dieťaťa. Súd pri určovaní výšky výživného na maloleté dieťa musí preto prihliadať aj na to, do akej miery sú potreby maloletého hradené z takýchto zdrojov. 
Konanie je oslobodené od súdnych poplatkov a miestne príslušným súdom na konanie a rozhodnutie je súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom.